Diari Oficial de la Generalitat Valenciana


Sumari del DOGV 3253, del 29-05-1998 (1998/4358)

ORDRE de 14 de maig de 1998, de la Conselleria de Cultura, Educació i Ciència, per la qual es convoquen ajudes econòmiques per a les associacions cíviques sense finalitat lucrativa per a la realització d'activitats de promoció de l'ús del valencià.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3253

Data del DOGV
:   29-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4358


Data del document
:   14-05-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 14 de maig de 1998, de la Conselleria de Cultura, Educació i Ciència, per la qual es convoquen ajudes econòmiques per a les associacions cíviques sense finalitat lucrativa per a la realització d'activitats de promoció de l'ús del valencià. [1998/X4358]
  
La participació de la societat civil en els processos de reafirmació i consolidació de la identitat col·lectiva és fonamental. És per això que en la recuperació i promoció de l'ús del valencià tenen un paper important les associacions cíviques radicades al llarg de tota la Comunitat Valenciana.
  
La Generalitat Valenciana vol ser impulsora de totes aquelles activitats i iniciatives que tinguen com a objectiu potenciar i afavorir l'ús social del valencià i per això els pressupostos de 1998 preveuen la convocatòria d'ajudes a la realització d'activitats de promoció de l'ús del valencià portades endavant per les associacions cíviques sense ànim de lucre.
  
El compromís del Govern Valencià està basat en donar compliment a les disposicions de l'Estatut d'Autonomia de la Comunitat Valenciana i a les de la Llei d'Ús i Ensenyament del Valencià, les normes legals bàsiques de les quals emana l'oficialitat del valencià i l'obligatorietat de protegir la seua recuperació i garantir el seu ús social.
  
Per tot això, en virtut de les facultats que em són conferides per l'article 35 de la Llei 5/1983, de 30 de desembre, de Govern Valencià.
  
ORDENE
  
Primer
  
Convocar ajudes econòmiques per a les associacions cíviques sense finalitat lucrativa, destinades a la realització de programes i activitats de promoció de l'ús social del valencià dins dels àmbits respectius.
  
Segon
  
S'aproven les bases que regiran la convocatòria incloses com a annex I en aquesta ordre i, també, el model d'instància.
  
Tercer
  
Les mencionades ajudes, per un import global màxim de 20.311.055 PTA (quaranta-quatre milions) pessetes, aniran a càrrec de la línia 401 del programa 32.01.742.05 del pressupost per a 1998 de la Generalitat Valenciana.
  
DISPOSICIONS FINALS
  
Primera
  
S'autoritza la Direcció General d'Ordenació i Innovació Educativa i Política Lingüística de la Conselleria perquè dicte les resolucions necessàries per al desplegament i l'execució de l'Ordre.
  
Segona
  
L'Ordre entrarà en vigor l'endemà de ser publicada en el Diari Oficial de la Generalitat Valenciana.
  
Contra l'Ordre, que posa fi a la via administrativa, podrà interposar-se recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de l'entrada en vigor, prèvia comunicació a la Conselleria de Cultura, Educació i Ciència.
  
València, de 14 de maig de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases de la convocatòria
  
Seran objecte de subvenció les activitats de promoció de l'ús del valencià, realitzades durant l'any 1998, segons els criteris següents:
  
1. Beneficiaris
  
Podran optar a les ajudes les associacions cíviques sense finalitat lucrativa, de la Comunitat Valenciana que estiguen legalment constituïdes.
  
2. Objectius
  
Subvencionar els programes referits a activitats de promoció de l'ús del valencià següents:
  
Retolació, en valencià, de les dependències de l'associació: despeses d'adquisició i retolació de rètols o cartells indentificatius de l'entitat.
  
Cursos d'ensenyament del valencià destinats a persones adultes. Tindran una durada mínima de 60 hores lectives, i impartir-se entre gener i juny de 1998. S'han d'ajustar als programes oral o elemental de la Junta Qualificadora de Coneixements de Valencià i han de tindre un mínim de 15 alumnes i un màxim de 35. Els professors hauran d'estar en possessió de la titulació corresponent: llicenciatura en Filologia Valenciana, diploma de Mestre de Valencià o equivalents.
  
La subvenció serà, com a màxim, del 75% dels honoraris del professor del curs, que serà valorat en 3.075 pessetes/hora. La resta serà aportada per l'associació.
  
Activitats de l'associació que tinguen com a finalitat afavorir, difondre i promoure l'ús del valencià en l'entitat o en la població en general.
  
Se subvencionen les despeses referides a l'edició de documentació administrativa de l'entitat així com el material de difusió, de divulgació i d'informació.
  
Tindrà caràcter preferent l'ús del valencià en l'edició de guies turístiques, d'itineraris de la natura i activitats esportives. Quedarà exclosa de la subvenció, l'adquisició de material inventariable.
  
3. Termini i lloc de presentació
  
Les instàncies es dirigiran a la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, s'hauran d'ajustar als models que figuren en l'annex, i es presentaran, acompanyades de la documentació complementària, en el Registre General de la Conselleria mencionada o de les seues direccions territorials d'Alacant, Castelló o València, o en qualsevol dels llocs establits en l'article 38 de la Llei 30/1992, de 26 de novembre.
  
El termini de presentació d'instàncies acabarà el 15 de juny de 1998. Si a partir d'esta data, en el termini de tres mesos, no hi ha una resolució expressa sobre la sol·licitud, s'entendrà que ha sigut desestimada.
  
La Direcció General d'Ordenació i Innovació Educativa i Política Lingüística revisarà les peticions per tal que totes les dades exigides en la convocatòria figuren en l'expedient. Si la documentació estiguera incompleta, la Direcció General d'Ordenació i Innovació Educativa i Política Lingüística comunicarà a l'entitat sol·licitant les deficiències perquè, en un termini de 10 dies, siguen esmenades i se'ls advertirà que, si no ho fan així, s'arxivarà l'expedient sense més tràmit.
  
4. Documentació complementària
  
Caldrà aportar fotocòpia del CIF de l'entitat.
  
S'hauran d'explicitar les activitats de promoció de l'ús del valencià programades segons el tipus d'associació: culturals, esportives, musicals, de veïns, etc., i el pressupost corresponent.
  
En la demanda de cursos per als membres de les associacions o per a la població adulta en general, s'haurà d'aportar el calendari de realització dels cursos.
  
5. Resolució de la subvenció
  
Les peticions seran estudiades per una comissió tècnica que presidirà el director general d'Ordenació i Innovació Educativa i Política Lingüística, de la qual formaran part el cap de l'Àrea de Política Lingüística, el cap del Servei de Promoció Social del Valencià, la tècnica en promoció lingüística del Servei de Promoció Social del Valencià, i la cap del Negociat de Promoció Social del Valencià. Cas de produir-se alguna vacant o absència dels membres de la comissió, el director general d'Ordenació i Innovació Educativa i Política Lingüística designarà els suplents corresponents.
  
Per a l'estudi dels expedients, la comissió tindrà en compte criteris com: el titular de l'activitat, nombre de persones a qui va dirigida, pressupost, l'interès intrínsec de l'activitat, l'adequació a les prioritats d'objectius i criteris tècnics de la Direcció General d'Ordenació i Innovació Educativa i Política Lingüística.
  
El director general d'Ordenació i Innovació Educativa i Política Lingüística, atenent les peticions presentades, i vist l'informe de la comissió tècnica, farà la proposta al conseller de Cultura, Educació i Ciència, el qual resoldrà la seua concessió i la quantitat de la subvenció, que no superarà el 75% de l'activitat desplegada pel beneficiari.
  
6. Obligacions
  
Les entitats beneficiàries hauran de respectar, en referència a l'idioma i territori valencià, allò establit en la Constitució Espanyola i l'Estatut d'Autonomia de la Comunitat Valenciana.
  
Tots els beneficiaris de les subvencions hauran de realitzar l'activitat que fonamenta la subvenció i justificar, en despeses de l'activitat, haver superat, com a mínim en un 25%, la quantitat rebuda com a subvenció.
  
Per a calcular esta quantitat, no s'ha d'incloure l'import de l'IVA.
  
Les entitats beneficiàries hauran de comunicar a la Conselleria de Cultura, Educació i Ciència altres ajudes i subvencions obtingudes d'altres organismes per a la mateixa finalitat.
  
Procedirà el reintegrament de les quantitats percebudes i l'exigència de l'interès de demora des del moment del pagament de l'ajuda, en els casos establits en l'article 47.9 del Text Refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991.
  
Conforme a l'art. 47.8 del mateix Text Refós: "Tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió. L'import de les subvencions regulades en aquest article en cap cas podrà ser de tal quantitat que, aïlladament o junt a subvencions o ajudes d'altres Administracions públiques, o d'altres ens públics o privats, supere el cost de l'activitat que ha de realitzar el beneficiari".
  
La submissió a les actuacions de control financer que corresponen a la Intervenció General en quant a les subvencions i ajudes concedides.
  
Les actuacions de promoció de l'ús del valencià, s'hauran d'ajustar a les directrius de la Conselleria de Cultura, Educació i Ciència, la qual podrà supervisar-les en qualsevol moment.
  
Per a la coordinació dels cursos d'ensenyament del valencià, a la qual s'han d'atendre els que hagen sigut subvencionats, la Direcció General d'Ordenació i Innovació Educativa i Política Lingüística podrà convocar reunions de treball del professorat encarregat de fer les classes.
  
7. Forma de pagament
  
La subvenció concedida es lliurarà en presentar la documentació justificativa adequada de l'activitat per a la qual s'ha concedit la subvenció.
  
8. Justificació de la subvenció
  
El termini de presentació de la documentació justificativa acabarà el 30 de setembre de 1998. Si la justificació no es presenta en aquest termini s'entendrà que es renuncia a l'ajuda i que la subvenció queda sense efectes.
  
Per a tots els beneficiaris, la justificació de les despeses ha de superar, com a mínim en un 25%, la quantitat rebuda com a subvenció, una vegada descomptat l'import de l'IVA.
  
Per a justificar adequadament la subvenció caldrà presentar:
  
Els beneficiaris de les subvencions que superen les 300.000 PTA hauran d'acreditar, prèviament al cobrament, que estan donats d'alta de l'IAE i al corrent de les obligacions tributàries i d'alta en la Seguretat Social i al corrent de les quotes, segons els art. 7, 8 i 9 del Reial Decret 390/1996, d'1 de març, i allò que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996).
  
Per a la retolació:
  
- Fotografia del rètol instal·lat.
  
- Fotocòpia de les factures del treball subvencionat, de l'any 1998 (on figuraran totes les dades exigides per la legislació vigent), que hauran de superar, com a mínim en un 25%, la quantitat rebuda en concepte de subvenció, una vegada descomptat l'import de l'IVA.
  
Per als cursos d'ensenyament del valencià:
  
- Fotocòpia compulsada de la titulació requerida al professor: llicenciatura en Filologia Valenciana, diploma de Mestre de Valencià o equivalents.
  
- Relació d'alumnes que han assistit al curs.
  
- Declaració del professor de la quantitat rebuda en concepte de realització del curs.
  
- Certificat de la secretaria de l'associació on figure la quantitat pagada al professor per fer les classes, la qual haurà de ser superior, com a mínim en un 25%, a la quantitat rebuda com a subvenció per aquest concepte.
  
Per a les activitats:
  
- Un exemplar dels programes, fullets publicitaris, llibres, cartells, revistes, etc., de l'activitat subvencionada.
  
- Fotocòpia de les factures del treball subvencionat de l'any 1998, (on figuraran totes les dades exigides per la legislació vigent), l'import haurà de superar, com a mínim en un 25%, la quantitat rebuda en concepte de subvenció, una vegada descomptat l'import de l'IVA.